Aluehallintovirastojen hallinnollisten tehtävien kokoaminen

Aika Keskiviikko 19.3.2014 klo 9.00 – 12.05

Paikka Valtiovarainministeriö, Mariankatu 9, nh. Nousukausi

Osallistujat Anu Nousiainen, neuvotteleva virkamies, valtiovarainministeriö, puheenjohtaja

Tuula-Kaarina Isosuo, johtaja, Etelä-Suomen aluehallintovirasto

Teijo Mustonen, johtaja, Itä-Suomen aluehallintovirasto

Lauri Latva-Äijö, johtaja, Lounais-Suomen aluehallintovirasto

Markku Nurminen, johtaja, Länsi- ja Sisä-Suomen aluehallintovirasto

Maria Siurua, johtaja, Pohjois-Suomen aluehallintovirasto

Paula Leppänoro-Jomppanen, johtaja, Lapin aluehallintovirasto

Anne Autio, kehittämispäällikkö, Etelä-Suomen aluehallintovirasto, aluehallintovirastojen toiminnan kehittämisyksikkö

Kimmo Temonen, luottamusmies, Etelä-Suomen aluehallintovirasto/Pardia ry (Vuokko Jokisen sijaisena)

Marko Puttonen, kehittämisjohtaja, valtiovarainministeriö

Mikko Saarinen, ylitarkastaja, valtiovarainministeriö

Sami Kouki, lainsäädäntöneuvos, valtiovarainministeriö

Miira Lehto, ylitarkastaja, valtiovarainministeriö, sihteeri

Timo Kähärä, yksikön päällikkö, Itä-Suomen aluehallintovirasto

Asko Harjukelo, johtaja, Lapin aluehallintovirasto

Eija Burke-Hildén, yksikön päällikkö, Etelä-Suomen aluehallintovirasto

Pasi Katajisto, talouspäällikkö, Etelä-Suomen aluehallintovirasto

Kari Holsti, ylitarkastaja, Lounais-Suomen aluehallintovirasto

Eija Vähämaa, yksikön päällikkö, Lounais-Suomen aluehallintovirasto

Poissa

Helena Sundberg, luottamusmies, Etelä-Suomen aluehallintoviras-to/JUKO ry

Seppo Parkkinen, pääluottamusmies, JHL ry

1. Kokouksen avaus

Puheenjohtaja avasi kokouksen.

Puheenjohtaja kertoi, että talouspoliittinen ministerivaliokunta puolsi 18.3.2014 valtion keskus- ja aluehallinnon uudistamisen selvittämisen jatkamista yhtenä kokonaisuutena. Valtiovarainministeriö asettaa hankkeen selvittämään valtion keskushallinnon ja aluehallinnon virastorakennetta (VIRSU-hanke). Tarkasteltiin PowerPoint-esityksen avulla rakennepoliittisen ohjelman ja aluehallintouudistusta koskevan selonteon linjauksia sekä keskushallinnon virastoselvityksen ja aluehallintoselvityksen tavoitteita ja tehtäviä. Keskeinen muutos aiempaan aluehallintoselvitykseen verrattuna on, että VIRSUssa selvitettävänä ovat kaikki organisointivaihtoehdot. Hankkeen määräaika on vuoden 2014 loppuun asti. VIRSU-hankkeelle asetetaan yhteinen ohjausryhmä sekä omat selvitysryhmät keskus- ja aluehallintoa koskien.

Talouspoliittinen ministerivaliokunta puolsi lisäksi niiden aluehallintoa koskevien kehittämistoimenpiteiden toteuttamista, jotka hallitus linjasi aluehallintouudistusta koskevassa selonteossa. Näihin toimenpiteisiin sisältyvä HALKO-projekti jatkuu. Selontekoon liittyviä kehittämistoimenpidesuunnitelmia täsmentää tästä eteenpäin hallinnon ja aluekehityksen ministerityöryhmä (HALKE). HALKE linjaa kevään aikana myös maistraattien mahdollista yhdistämistä aluehallintovirastoihin.

Puheenjohtaja kertoi, että ELY-keskusten ja TE-toimistojen yhteisen kehittämis- ja hallintoyksikön (KEHAn) hallinnollista asemaa käsitellään 20.3.2014 ELY-johtoryhmässä.

Päätös: Merkittiin tiedoksi talouspoliittisen ministerivaliokunnan käsittely. Esittelymateriaalia toimitetaan aluehallintovirastoille.

1. Edellisen kokouksen pöytäkirjan hyväksyminen

Päätös: Hyväksyttiin edellisen kokouksen pöytäkirja.

1. Vastuualueiden keskustelu- ja kuulemistilaisuuden sekä ylijohtajakokouksen palaute

Vastuualueiden keskustelu- ja kuulemistilaisuudessa 11.3.2014 oli 45 osallistujaa. Puheenjohtaja totesi palautteesta keskeisimmät seikat. Ympäristölupa- ja työsuojelun vastuualueiden puheenvuoroissa esitettiin, että kirjaamo- ja asiakirjahallinnon toimintojen tulisi sijaista aluehallintovirastoissa lähellä vastuualueita. Työsuojelun vastuualueella kirjaamotoiminta katsottiin osaksi substanssiosaamista. Lisäksi esille nousivat mm. taloushallintoon ja raportointiin liittyvät tehtävät, joista vastuualueilla tulisi luopua. Palautteessa kiinnitettiin myös huomiota työprosessien tarkastelun tarpeeseen. Viestinnän katsottiin kuuluvan lähelle vastuualueen johtajaa. Tilaisuudessa todettiin, että keskittäminen ei saa johtaa tehtävien lisääntymiseen vastuualueilla. Tehtävät ja henkilöt on sijoitettava tarkoituksenmukaisesti. Alueellista näkemystä edellyttävät tehtävät tulisi tunnistaa. Huomiota kiinnitettiin myös tietoturvakysymyksiin. Tilaisuudessa todettiin myös valtiokonsernin periaate lisätä itsepalvelutoimintoja (esim. Kieku). Toiminnan kehittämisen osalta korostettiin, että sen tulisi lähteä vastuualueista käsin. Tilaisuudessa esille nousivat myös johtamiseen liittyvät kysymykset. Palautteessa korostettiin sitä, että tietohallintoon ja muuhun käytännön toimintaan liittyvät palvelut ja niiden nopeus täytyy turvata keskittämisestä huolimatta.

Keskusteltiin palautteesta ja todettiin, että järjestelmiä ja raportointia on tarkoitus automatisoida. Myös prosessien kehittäminen otetaan jatkotyössä esille. Hyvin toimivia esimerkkejä tehtävien hoidosta ja työnjaosta hallinnon ja vastuualueiden välillä tulisi levittää muihinkin aluehallintovirastoihin.

Ylijohtajakokouksessa 12.3.2014 kysyttiin HALKO-projektin perustetta ja tavoitteita ja todettiin, että tehtävien kokoamisen tulee parantaa toimintaa ja tuoda kustannushyötyjä. Esillä oli hallinnon rooli substanssia tukevana toimintona. Esim. johtamis- ja vastuukysymykset tulee selvittää. Ylijohtajat esittivät palautetta mm. siitä, että viraston toiminnan ohjaukseen ja palvelutehtävän suorittamiseen liittyviä tehtäviä ei tulisi keskittää. Sen sijaan bulkkityyppiset tehtävät sopivat keskitettäväksi. Puheenvuoroissa katsottiin, että suunnittelussa tulee ottaa huomioon aluehallinnon selvitystyö. Ehdotuksena tuotiin esiin hajautetun keskittämisen malli, jossa hallinnon tehtäviä keskitettäisiin toimialoittain eri aluehallintovirastoihin. Mallin selvittäminen sai kannatusta. Viestintää pidettiin ylijohtajan tukijalkana ja esitettiin, että kussakin aluehallintovirastossa olisi ainakin yksi viestinnän ammattilainen. Kysymyksenä nostettiin esiin erilaisten virastoyhdyshenkilöiden tehtävien hoito. Esillä olivat sihteeri- ja assistenttityö ja virastoihin jäävien tehtävien määrä. Esikuntatarpeet ovat erilaisia eri aluehallintovirastoissa ja ylijohtajat haluavat vaikuttaa siihen, keitä virastoihin jää. Toiminnan kehittäminen katsottiin osaksi jokapäiväistä toimintaa vastuualueilla. Toisaalta hyvä pidettiin sitä, että samoja asioita ei mietitä jokaisessa kuudessa aluehallintovirastossa erikseen. Ylijohtajat korostivat sitä, että hallintotehtävien keskittäminen ei saa heikentää palvelua. Ylijohtajat toivoivat, että he voivat jatkossakin ottaa kantaa projektin ehdotuksiin.

Päätös: Merkittiin tiedoksi saatu palaute.

1. Henkilöstösuunnitelmien tarkennuspyyntö vastuualueille

Vastuualueiden substanssia avustavien tehtävien ja hallintotehtävien avustava henkilöstö pyydetään tarkentamaan vastuualueittaisiin taulukoihin, jotka on laadittu henkilöstösuunnitelmien pohjalta lisäten niihin HALKOn hallintotehtävien luokittelu. Taulukossa erotellaan substanssitehtäviä hoitavat asiantuntijat, suunnittelijat ja tarkastajat erikseen em. substanssityötä avustavasta henkilöstöstä. Tämän tarkoituksena on selkeyttää substanssitehtäviä avustavien tehtävien erottelemista vastuualueiden talous- ja henkilöstöhallinnon tehtävistä, asiakas- ja tietopalvelun tehtävistä sekä muista yleisistä toimistopalvelutehtävistä ja varmistaa, että em. ryhmien henkilöstö tulee kirjatuksi oikeisiin ryhmiin.

Todettiin, että täyttämisen haasteena ovat tulkintaerot ja pienien henkilöstömäärien pilkkominen vielä pienempiin osiin.

Sovittiin, että tarkennuspyyntö toimitetaan samana päivänä hallintojohtajille, jotka jakavat sen omissa virastoissaan vastuualueille ja kokoavat yhteenvedon oman virastonsa vastauksista.

Päätös: Käsiteltiin vastuualueiden henkilöstösuunnitelmien tarkennuspyyntö. Aluehallintovirastojen hallintojohtajien kokoamat yhteenvedot vastuualueiden vastauksista toimitetaan 28.3.2014 mennessä Timo Kähärälle Itä-Suomen aluehallintovirastoon sekä valtiovarainministeriöön Anu Nousiaiselle ja Miira Lehdolle.

1. Väliraporttiluonnoksen käsittely

Puheenjohtaja kiitti jäseniä toimitetuista teksteistä. Käytiin läpi väliraporttiluonnos ja sovittiin siihen tehtävistä muutoksista.

Hallintohenkilöstö-lukuun liittyviä kommentteja voi lähettää projektiryhmän sihteerille. Mikko Saarinen tarkistaa tiedot tuottavuusvähennysvelvoitteiden vaikutus henkilöstömäärään –luvusta.

Henkilöstöhallinnon tehtävien osalta sovittiin, että rekrytoinnin menettelytapoja ja prosesseja tarkastellaan vielä yhteisen ehdotuksen löytämiseksi. Markku Nurminen ja Tuula-Kaarina Isosuo tekevät asiasta selvitystä. Myös palkkaprosessin tarkempi hahmottaminen olisi hyvä, jotta mm. vältyttäisiin sisäisen valvonnan riskeiltä. Esim. palkkaluettelon tarkastuksessa todettiin tarvittavan virastojen ammattitaitoa. Asiaa selvitetään vielä. Keskusteltiin myös työsuojelupäällikön ja työsuojelutoimikunnan tehtävien keskittämisen tarpeesta ja käytännön haasteista huolehdittaessa useasta toimipaikasta. Työsuojelun organisointi jäi vielä selvitettäväksi. Myös ehdotukseen työterveydenhuollon keskitetystä kilpailutuksesta voidaan tarvittaessa palata ottaen huomioon yhteistyö hankintaosaamisen kanssa. Ateriatuen virastokohtainen sopimusravintolamalli todettiin vaihtoehtoihin verrattuna selkeimmäksi organisointitavaksi, mutta asiaa voidaan tarkastella myöhemmin.

Taloushallinnon tehtävissä tarkempaan selvittelyyn otetaan matkavarausten ja matkalaskujen asiatarkastuksen organisointi. Talousarvion ja kehysehdotuksen valmistelutehtävien hoitaminen voisi olla koottavan hallinnon tehtävää. VM valmistelee asiaa. Myös vastuualueiden Netra-tietojen tallennusta ehdotettiin jatkossa keskitetysti hoidettavaksi.

Tietohallinnon osiota pidettiin hyvänä kokonaisuutena. Sovittiin siihen tehtävistä täsmennyksistä koskien virastokohtaisesti hoidettavaa lähitukea ja toimialariippuvien palvelujen pääkäyttäjärooleja (esim. Patio).

Teijo Mustonen esitteli pienryhmän luonnoksen asiakirjahallinnon välimallista ja sen toiminnallisista tavoitteista, käytännön toimeenpanon reunaehdoista ja ajoittamisesta, toimitilakysymyksistä ja henkilöstömäärän kehityksestä. Keskustelussa olivat erityisesti postilokeroiden määrä ja sen vaikutus käsittelyaikoihin vastuualueilla. Luonnokseen toivottiin omia kohtia seurantatiedon, tietotuotannon ja raportoinnin kehittämisestä AVIen tarpeisiin.

Päätös: Sovittiin väliraporttiluonnokseen tehtävistä tarkennuksista. Luonnoksen käsittelyä jatketaan seuraavassa kokouksessa, joka sovittiin pidettäväksi tiistaina 25.3.2014 klo 9-12.

1. Koottavien hallintotehtävien toiminta- ja palvelumalli sekä organisointi

* Aluehallintovirastojen toiminnan kehittäminen kootussa hallinnossa

Marko Puttonen esitteli ensimmäistä alustavaa luonnosta toiminnan kehittämisen tehtäväkokonaisuuksista ja palvelumallista. Siinä tietoyksikön perustehtäviksi hahmoteltiin aluehallintovirastojen tavoitteita tukevien ratkaisujen kehittäminen, vastuualueiden laadun kehittämistyön tukeminen ja vakioitujen ICT-palvelujen hankkiminen mahdollisimman kustannustehokkaasti. Luonnoksessa tietoyksikköön sijoitettavia tehtäväkokonaisuuksia ovat prosessit ja toimintatavat, tiedon hallinta ja palvelutuotannon järjestäminen ja hallinta. Puttonen totesi, että asiakirjahallinto tulisi koota yhteen, mutta sijoittuminen tietoyksikköön on keskusteltava asia. Palvelumallissa keskeistä on yhteistyö vastuualueiden kanssa. Tietoyksiköllä olisi oma ohjausryhmänsä, jossa edustettuina olisivat eri aluehallintovirastojen ja vastuualueiden henkilöitä. Yksikön henkilöstö koottaisiin nykyisen tietohallintoyksikön ja toiminnan kehittämisyksikön henkilöistä lukuun ottamatta viestinnän henkilöresurssia.

Keskustelussa todettiin, että luonnoksen mallia voidaan pohtia yhtenä vaihtoehtona. Kehittämistoiminta ehdotettiin kytkettäväksi tiukemmin strategisiin tulossopimuksiin, toimintaympäristöön ja tulosindikaattoreihin liittyviin asioihin. Kehittämisen ei katsottu voivan olevan eri paikassa kuin arkityön. Yhteistyön muun hallinnon kanssa tulisi olla yhtä tiivis kuin vastuualueille. Yhteensovittamista tarvittaisiin myös valtiovarainministeriön ja sosiaali- ja terveysministeriön välillä. Hyvänä pidettiin laadun, riskienhallinnan ja sisäisen valvonnan kytkemistä toisiinsa.

Päätös: Luonnosta jatkotyöstetään seuraavaan kokoukseen.

* Käydään keskustelua organisointi- ja organisaatiovaihtoehdoista

Päätös: Asia siirtyi käsiteltäväksi seuraavassa kokouksessa.

1. Hallintotehtävien sijoittaminen

Päätös: Asia käsitellään seuraavassa kokouksessa.

1. Kokouksen päättäminen

Puheenjohtaja päätti kokouksen klo 12.05.

Miira Lehto